Il-Prim Ministru u Mexxej Laburista Joseph Muscat saħaq illejla li huwa se jmur quddiem il-poplu b’kontijiet li raħħas bil-qalb waqt li bi Gvern Nazzjonalista l-kontijiet kienu se jogħlew bi 30%. Meta kien qiegħed jiġi intervistat mill-ġurnalista Julia Farrugia fiż-Żejtun bħala parti mill-kampanaja elettorali għall-elezzjonijiet tal-Parlament Ewropew, Dr Muscat qal li dan hu gvern ġenwin fejn għamel differenza kbira fil-ħajja tan-nies għax mhux biss raħħas il-kontijiet tad-dawl u l-ilma iżda fost oħrajn ta flus lura fuq ir-reġistazzjoni tal-karozzi u daħħal iċ-child care b’xejn għal kulħadd. Dr Muscat qal li meta l-familji jirċievu l-kontijiet se jkunu jistgħu jaraw huma b’għajnejhom kemm naqsu l-kontijiet. Dr Muscat qal li meta wieħed ma jivvotax ikun qiegħed jagħmel pjaċir lill-Kap tal-Oppożizzjoni u l-Partit Nazzjonalista ma ħaqqu l-ebda tip ta’ pjaċir. Dr Muscat irrefera għaż-żjara li għamel fil-powerstation tal-Marsa fejn qal li ra makkinarju tas-snin ħamsin u issa qed issir ħidma biex dan jieqaf. Dr Muscat qal li l-Enemalta rnexxielhom iġibuha minn mażżra mal-ekonomija għal mutur tal- ekonomija u dan fl-istess waqt li l-Gvern irnexxielu jnaqqas id-dejn bin-nofs f’sena waħda biss. Huwa rrefera wkoll għad-dikjarazzjoni li għamel lill-ħaddiema tal-Enemalta dalgħodu u qal li bil-PN fil-Gvern dawn kienu se jgħaddu mill-istess triq bħal tat-tarzna. Huwam tenna l-wegħda tal-Gvern li l-impjieg tagħhom huwa garantit u l-ftehim kollettiv se jibqa’ jiġi rrispettat. Dr Muscat saħaq li jinsab kunfidenti ħafna li l-Enemalta se terġa’ tagħmel il-profitt. Rigward il-qasam tax-xogħol, il-Prim Ministru qal li toħloq kemm toħloq impjiegi qatt mhu biżżejjed. Madankollu qal li l-Gvern ħoloq aktar milli ħoloq l-aħħar Gvern fl-aħħar sena tiegħu. Dr Muscat irrefera għal garanzija għaż-żgħażagħ li nieda l-Gvern fl-aħħar jien biex iż-żgħażagħ jibdew jingħataw il-ħiliet li hemm bżonn. Qal li dawk li jkunu fallew se jkunu jistgħu jerġgħu jagħmlu l-eżamijiet u dawk li mhu jagħmlu xejn se jħajruhom jidħlu fil-qasam vokazzjonali jew inkella sengħa. Huwa semma wkoll li għal minn sejjer tajjeb ħafna nħarġu skemi biex jagħmlu masters u PHD. Il-Eurostat qal li rnexxielna nniżlu d-defiċit taħt t-3% imma Simon Busuttil lanqas lill-Ewropa mhu jemmen fuq din. Bi tweġiba għall-akkużi li għamel il-Kap tal-Oppożizzjoni dwar id-dejn, Dr Muscat qal li fi tliet xhur tal-PN is-sena l-oħra, id-dejn tela’ bi €300 miljun u fil-bqija tas-sena tela’ b’€75 miljun. Fid-diskors tiegħu Dr Muscat tkellem ukoll dwar il-qasam taċ-Child care fejn qal li applikaw aktar minn 2,000, semma l-iskema biex tfal li jmorru l-iskola kmieni jingħataw kolazzjon bnin kif ukoll dwar Għawdex fejn qal li l-Gvern organizza attività fix-xagħar li permezz tagħha iġġeneraw l-ekonomija Għawdxija.